Fecko, Martin, poslanec NR SR (2017-10-12):
Ďakujem pekne, pán predseda. Kolegyne, kolegovia, hostí už tam asi nemáme na balkóne, takže sme všetci, hoci nás tu je pobiedne, možnože dvadsať, ale dobre. Vyzerá, že zase som pred plénom, ktoré musí počuť alebo si chce vypočuť zákon, ktorý predkladám, a asi tak to má byť, dobre. No, vážení, u mňa už dospel čas, že už začínam recyklovať zákony, ktoré boli v tomto volebnom období z mojej strany dané, a jeden z tých prvý bol zákon o nebezpečných zvieratách, tak to ja teda poviem. Takže predkladám ho znovu, je to už po šiestykrát, keď si dobre pamätám, a bol iniciovaný vo volebnom období 2012 – 2016 pánom Podmanickým, poslancom vládnej strany SMER, ktorá vtedy vládla jednofarebne s 83 poslancami, a prakticky som reagoval na jeho pozmeňujúci návrh, ktorý, myslím, že má ratio, je dobrý, ale je neúplný. To, čo mi stále vyčítali a vyčítajú naši koaliční kolegovia, resp. vtedy vládni, lebo vládli sami, že nie ste konzistentný, nie ste transparentný, nie ste odborný, nie ste systémový, ešte neviem čo nie som s mojím návrhom, tak dovoľte, aby som tú nesystémovosť, ktorú vniesol pán Podmanický do svojej novely zákona, ktorá už, samozrejme, že platí v zákone o veterine, aby som tú nesystematickosť z jeho strany odstránil aj s novou mojou nejakou účasťou, znovu predložiť tento zákon, aby sme ho doplnili. O čo ide. Ide o to, že máme v našom živote živočíchov, ja ich volám, že to sú exotické nebezpečné zvieratá, ktoré môžu či už svojím uhryznutím, bodnutím alebo nejakým vylučovaním kožných žliaz robiť človeku zdravotné problémy, resp. ho zabiť. Jednoducho povedané, mali by sme mať aj legislatívnu ochranu, ktorá by nás vystríhala pred možnosťou takto skončiť či už náš život, alebo ohroziť naše zdravie. Či sa to niekomu páči, alebo nie, myslím, že každý napriek politickým spektrom by voči takejto úvahe nemal mať nejaké výhrady vo svedomí. Ja som pána Podmanického vtedy, keď to dával, podporil, že áno, ďakujem veľmi pekne, pán kolega, že ste s tým prišli, akurát to nemáte úplné. Takže dávam novelu zákona o veterinárnom lekárstve, ktorá hovorí o tom, aby obecné zastupiteľstvá mali právomoc rozhodovať o chove nebezpečných, ja tomu hovorím exotických, zvierat, ktoré už máme definované, definované vo vyhláške, ktorá sa týka zákona o veterinárnej starostlivosti. Takže cieľom je rozšíriť tú právomoc, pretože vy ako občan máte veľmi chabé možnosti, aby ste ovplyvnili, že váš sused nebude chovať, a tá obec by mala predsa len vedieť, že či mám tam možnosť chovať teraz, samozrejme, tigra, to už je ošetrené, ale krokodíla ošetrené neni. Ani hada, ani pavúka. Takže cieľom je, aby sa tá kompetencia v zastupiteľstiev rozšírila tak, ako to máme zadefinované v danej vyhláške. To znamená, povinnosť chovateľa bude, aby mal platné rozhodnutie o schválení a povolení chovu alebo držby takéhoto živočícha nebezpečného, pričom obec bude dávať zároveň súhlas, či tam môže byť, a ten, kto už takéhoto živočícha chová, tak prakticky tento súhlas by si mal od obce vypýtať do 30. júna 2018. Predkladaný návrh zákona nebude mať dosah na verejný rozpočet verejnej správy. Môže mať negatívny vplyv na podnikateľské prostredie, aj to hovorím, že minimálny, pretože tých zoologických záhrad súkromných máme nie na každej dedine, to je minimálny dosah na podnikateľské prostredie, nebude vyvolať, bude vyvolať pozitívne sociálne vplyvy, nemá vplyv na životné prostredie ani na informatizáciu spoločnosti. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Viac by som sa potom rozrečnil pri rozprave, do ktorej sa, pán predseda, hlásim ako prvý, a týmto by som ukončil tento môj vstupný, vstupnú reč. Ďakujem.